स्मार्टफोन इस्तेमाल कर रहे 95% अमेरिकी टीनएजर्स; इससे अकेलापन बढ़ा, नींद भी दो घंटे कम हुई
Mental Health Crisis - Social Media Impact on Teenagers And Their Mental Health. 2017 में मनोवैज्ञानिक जीन ट्वेंगे ने कहा था कि दुनिया में मेंटल हेल्थ क्राइसिस बढ़ता जा रहा है। डिप्रेशन और एंग्जाइटी रेट भी बढ़ रहा है। उन्हें लगता था कि इसकी वजह स्मार्टफोन और सोशल मीडिया हैं।
2017 में मनोवैज्ञानिक जीन ट्वेंगे ने कहा था कि दुनिया में मेंटल हेल्थ क्राइसिस बढ़ता जा रहा है। डिप्रेशन और एंग्जाइटी रेट भी बढ़ रहा है। उन्हें लगता था कि इसकी वजह स्मार्टफोन और सोशल मीडिया हैं। अब 6 साल बाद ट्वेंगे ने अपनी बात और रिसर्च साबित करने के लिए नया डेटा पेश किया है। उन्होंने अपनी नई किताब 'जेनरेशन्स' में इसका जिक्र किया है।
सैन डिएगो स्टेट यूनिवर्सिटी में जेनरेशनल ट्रेंड स्टडी करने वाली मनोवैज्ञानिक जीन ट्वेंगे ने 2017 में टीनएजर्स की मेंटल हेल्थ से जुड़े 1930 से 2012 तक के डेटा पर रिसर्च की थी। जिसके बाद उन्होंने कहा था कि 2012 में ज्यादातर अमेरिकियों के पास स्मार्टफोन था। इसी दौरान अकेलेपन का रेट भी बढ़ा था। इसके बाद से टीनएजर्स की सोशल मीडिया वाली लत और डिप्रेशन को लेकर सवाल उठने लगे।
टीनएजर्स अपना समय कैसे बिताते हैं...
अपनी किताब 'जेनरेशन्स' में ट्वेंगे ने पांच ऐज ग्रुप- साइलेंट जेनरेशन (1925-1945 के बीच जन्मे) से Gen Z (1995-2012 के बीच जन्मे) के मेंटल हेल्थ ट्रेंड पर रिसर्च करके लिखा- टीनएजर्स जिस तरह से स्कूल के बाहर अपना समय बिताते हैं, उसमें 2012 के बाद से काफी बदलाव हुए हैं। जैसे- वो स्कूल के बाद दोस्तों के साथ घूमते हैं।
हर हफ्ते टीनएजर्स कितनी बार अपने दोस्तों के साथ बाहर घूमने जाते हैं, इसका डेटा 1976 के बाद लगभग 30 साल तक एक जैसा या स्थिर ही रहा। 2004 में इस डेटा में हल्की गिरावट आई। 2010 तक बहुत ज्यादा गिरावट देखी गई। आसान शब्दों में कहें तो टीनएजर्स हर हफ्ते की जगह लगभग हर दिन ही अपने दोस्तों के साथ घूमने लगे थे।
2012 के आस-पास सोशल मीडिया का ट्रेंड बढ़ने लगा और टीनएजर्स इस पर ज्यादा वक्त बिताने लगे। 2017 तक हर दिन सोशल मीडिया इस्तेमाल करने वाले टीनएजर्स की संख्या 85% हो गई थी। 2022 तक ये संख्या 95% हो गई। डेटा के मुताबिक, 10वीं कक्षा में पढ़ने वाली 22% छात्राएं दिन में सात घंटे से ज्यादा वक्त सोशल मीडिया इस्तेमाल करती हैं। इससे उनकी नींद का समय भी कम हो गया है।
मेंटल और फिजिकल हेल्थ सही रखने के लिए नींद जरूरी 
2010 से 2021 के बीच 7 या इससे से कम घंटे नींद लेने वाले 10वीं और 12वीं के स्टूडेंट्स की संख्या एक तिहाई से बढ़कर आधी हो गई। ट्वेंगे ने कहा- स्कूल जाने वाले बच्चे आमतौर पर 9 घंटे से ज्यादा सोते हैं, लेकिन 7 घंटे से कम नींद होना चिंता का विषय है। इससे मेंटल हेल्थ इश्यू बढ़ सकते हैं। नींद पूरी न होने से एंग्जाइटी-डिप्रेशन का खतरा बढ़ जाता है। पिछले 6 सालों में ये समस्या बढ़ी है।
टीनएजर्स अपनी हेल्थ पर ध्यान नहीं देते 
2012 के बाद से मेंटल हेल्थ पर जोर देने वाले सभी संकेतों को युवाओं ने आसानी से नजरअंदाज कर दिया है। एंग्जाइटी और डिप्रेशन के कारण आत्महत्या के मामले भी बढ़े हैं। प्यू रिसर्च सेंटर के मुताबिक, 2007 में एपल ने अमेरिका में पहला आईफोन लॉन्च किया था। 2012 तक 50% एडल्ट्स के पास स्मार्टफोन था। इससे समझा जा सकता है कि सोशल मीडिया का इस्तेमाल और डिप्रेशन के केस बढ़ना समानांतर रहा।
डेटा साइंटिस्ट क्रिस सेड का कहना है कि सोशल मीडिया टीनएजर्स की सोशल लाइफ में किसी न्यूक्लियर बॉम्ब से कम नहीं था। सोशल मीडिया के आने से युवाओं ने लोगों से फिजिकली मिलना बंद कर दिया। वो ऑनलाइन ही लोगों से इंटरैक्ट करते हैं।
क्या सच में सोशल मीडिया को जिम्मेदार ठहराया जा सकता है...
कई साइंटिस्ट्स का मानना है कि सोशल मीडिया का टीनएजर्स की मेंटल हेल्थ से ज्यादा लेना-देना नहीं है। ऐसा इसलिए क्योंकि 1940 के दशक में साइकोलॉजिस्ट का मानना था कि युवाओं को रेडियो क्राइम ड्रामा की लत लग रही है, जिसकी वजह से उनकी मेंटल हेल्थ खराब हो रही है। इसके बाद पिछले कई सालों में कॉमिक बुक्स, टीवी और वीडियो गेम्स को भी युवाओं की मेंटल हेल्थ के खिलाफ बताया गया है। बदलते वक्त के साथ सोशल मीडिया को जिम्मेदार ठहराया जाने लगा।
ये जानने के लिए कि सोशल मीडिया के कारण ही डिप्रेशन हो रहा है, कई रिसर्च की गई। इनमें सामने आया कि सोशल मीडिया डिप्रेशन की कई वजहों में से एक है। इनमें कहा गया कि सोशल मीडिया के युवाओं की मेंटल हेल्थ पर नेगेटिव इफेक्ट्स हैं।
अमेरिका में 2006 में 3 लाख युवा डिप्रेशन का शिकार हुए थे
MIT के साइंटिस्ट एलेक्सी मकारिन ने युवाओं पर हो रहे सोशल मीडिया के इफेक्ट को जानने के लिए 2004-2006 में कॉलेज कैंपस में लॉन्च हुए फेसबुक एप का सहारा लिया। पहली बार फेसबुक कॉलेज कैंपस में ही इंट्रोड्यूस करवाया गया था। हालांकि अमेरिका के हर कॉलेज में फेसबुक का एक्सेस नहीं था।
एलेक्सी और उनकी टीम ने ऐसे कॉलेज जिनमें फेसबुक एक्सेस था और ऐसे कॉलेज जिनमें एक्सेस नहीं था में रिसर्च की। इस समय अमेरिका में 17 मिलियन कॉलेज स्टूडेंट्स थे। इन्हीं पर शोध हुआ। इसमें सामने आया कि 2% कॉलेज स्टूडेंट्स यानी करीब 3 लाख स्टूडेंट्स फेसबुक के कारण डिप्रेशन का शिकार हुए। वहीं, छात्रों की तुलना में छात्राओं पर फेसबुक का नेगेटिव असर हुआ।
इधर, इकोनॉमिस्ट मैथ्यू गेंट्जकोव का कहना है कि कुछ समय के लिए सोशल मीडिया से दूरी बनाए रखने से 30% मेंटल हेल्थ सुधर जाती है। हालांकि साइंटिस्ट अब भी ये नहीं जानते हैं कि किस हद तक सोशल मीडिया के इस्तेमाल से नेगेटिव इम्पैक्ट पड़ सकता है।